ΤΕΛΕΥΤΑΙΑ ΕΝΗΜΕΡΩΣΗ:19.46

Της Νίκης Ζορμπά

Απολύτως άδοξο είναι το τέλος των πρώην κυβερνητικών εταίρων Τσίπρα- Καμμένου μετά την ευθεία μομφή που απηύθυνε ο πρωθυπουργός στον πρόεδρο των ΑΝΕΛ ότι σχεδίαζε να ρίξει την Κυβέρνηση.

Σε ένα μάλλον... ψυχόδραμα που εκτυλίχθηκε προ ολίγου στη Βουλή κατά τη συζήτηση της κύρωσης του πρωτοκόλλου ένταξης της πΓΔΜ στο ΝΑΤΟ, ο Π. Καμμένος χαρακτήρισε τον Α. Τσίπρα "ψυχρό εκτελεστή" που φίμωσε και πούλησε τον επί τέσσερα χρόνια κυβερνητικό του εταίρο και τον πρωθυπουργό να του απαντά ότι ευτυχώς που ανακάλυψε έγκαιρα τον σχεδιασμό του να ρίξει την Κυβέρνηση και δεν του επέτρεψε να γίνει νέος "Αντώνης Σαμαράς".

Στο πινγκ-πονγκ Τσίπρα - Καμμένου κυρίαρχη θέση είχε και η ...ποίηση.

Την "Πόλη" του Καβάφη αφιέρωσε ο κ. Τσίπρας στον πρώην Κυβερνητικό του εταίρο και ιδιαίτερα τον στίχο " καινούργιους τόπους δεν θα βρεις, δεν θα βρεις άλλες θάλασσες" με τον πρόεδρο των ΑΝΕΛ να του απαντά δια του ποιήματος ,Ματρόζος: "Άμα ζητιάνοι σαν κι εμέ δεν έχυναν το αίμα καπεταναίοι σαν εσέ δεν θα φορούσαν στέμμα".

Οι στιχομυθίες

Δεν φείσθηκε πυρών και αιχμών ο Π. Καμμένος για τον Αλέξη Τσίπρα, αρνούμενος πάντως ότι τον απειλεί. Περιορίστηκε σε παράπονα προς τον πρώην κυβερνητικό του εταίρο ότι αποφάσισε να τον φιμώσει και να εξαφανίσει την κοινοβουλευτική του ύπαρξη.

"Αποφασίστηκε αυτό που δεν κατάφεραν σαμαράς-Βενιζέλος: Να μην έχουμε δικαίωμα να υπάρχουμε ως κοινοβουλευτική ομάδα" είπε μιλώντας για σχεδιασμό που " ξεκίνησε με το ταξίδι μου στην Αμερική που προαναγγέλθηκε ότι θα υπάρχει αποστασία".

Διέρρηξε τα ιμάτιά του μάλιστα πως: "Δεν εκβίασα και δεν εκβιάστηκα. Στο τέλος της κοινοβουλευτικής μου ζωής μου έλαχε να εκτελεστώ, έγκλημα που διαπράξατε κύριε πρωθυπουργέ" είπε και ισχυρίστηκε: "Δεν έχω χτίσει γέφυρες με την διαπλοκή εγώ κε πρωθυπουργέ. Η εκτέλεσή μου δε σημαίνει τίποτα. Δείξατε ότι είστε πολύ ψυχρός εκτελεστής".



"Μεταγράψατε τους πιο σκληρούς δεξιούς. Προδώσατε την εμπιστοσύνη μας και τα νέα παιδιά που πανηγύρισαν μαζί σας" είπε έμπλεος παραπόνου ο πρώην ΥΠΕΘΑ.

Τσίπρας: Θα με ευγνωμονείτε

Ακολουθώντας τον ...πληθυντικό στον οποίο του απευθύνθηκε ο Π. Καμμένος, ο Α. Τσίπρας του είπε: Θα με ευγνωμονείτε που ανακάλυψα έγκαιρα τον σχεδιασμό σας να ανατρέψετε την κυβέρνηση και που δε σας επέτρεψα να γίνετε νέος Σαμαρας.

*Διαβάστε ακόμα

- Α. Τσίπρας: Καλωσορίζω από αύριο την "Βόρεια Μακεδονία", μια φιλική χώρα

- Πέρασε με 153 "ναι" η κύρωση πρωτοκόλλου ένταξης της "Βόρειας Μακεδονίας" στο ΝΑΤΟ

- Στον Κουίκ η έδρα Παπαχριστόπουλου - Τέλος οι ΑΝΕΛ

-Καμμένος: Είστε πολύ ψυχρός εκτελεστής κύριε Τσίπρα - Ουδείς ασφαλέστερος εχθρός του ευεργετηθέντος